מחזה חריג ומטריד קיבל את פניהם של תושבי תל אביב הבוקר: פעילים המזוהים ככל הנראה עם קמפיין Free 269, הקורא להפסיק את "שואת בעלי החיים ברחבי העולם", כפי שהם מכנים אותה, הניחו ראש של פרה במזרקה ברחוב אבן גבירול בתל אביב, וצבעו את מי המזרקה באדום. התושבים המופתעים שראו את המחזה בשעות הבוקר המוקדמות התחלקו בין המזדעזעים, המופתעים, וגם כאלה שביקשו להצטלם יחד עם ראש הבקר. פקחי העירייה הגיעו במהרה כדי לטפל בפגיעה במזרקה, וגם כוחות משטרה הגיעו למקום. במזרקה המפורסמת ביותר בעיר, בכיכר דיזנגוף, נמצא ראש של עז, ומיצג דומה נערך גם בכיכר נגה ביפו.